তথ্যবিবরণী নম্বর : ২৫৮৩

**অর্থমন্ত্রী আগামীকাল জাতীয় সংসদে ২০২১-২০২২**

**অর্থবছরের প্রস্তাবিত বাজেট উপস্থাপন করবেন**

ঢাকা, ১৯ জ্যৈষ্ঠ (২ জুন) :

আগামীকাল বিকাল ৩টায় অর্থমন্ত্রী আ হ ম মুস্তফা কামাল জাতীয় সংসদে ২০২১-২০২২ অর্থবছরের প্রস্তাবিত বাজেট উপস্থাপন করবেন। প্রধানমন্ত্রী শেখ হাসিনার নেতৃত্বাধীন সরকারের টানা তৃতীয় মেয়াদের তৃতীয় বাজেট এটি।

আগামী বাজেটে প্রাধিকার পাবে দেশের প্রান্তিক জনগোষ্ঠী। ‘জীবন-জীবিকায় প্রাধান্য দিয়ে সুদৃঢ় আগামীর পথে বাংলাদেশ’শিরোনামের এবারের বাজেটি প্রস্তুত হয়েছে সরকারের অতীতের অর্জন এবং উদ্ভূত বর্তমান পরিস্থিতির সমন্বয়ে। এবারের বাজেটে সঙ্গত কারণেই সবচেয়ে বেশি গুরুত্ব দেওয়া হয়েছে স্বাস্থ্য খাতে। পাশাপাশি কোভিড-১৯ মোকাবেলায় প্রধানমন্ত্রী কর্তৃক ঘোষিত প্রণোদনা প্যাকেজসমূহের বাস্তবায়ন, কৃষি খাত, খাদ্য উৎপাদন ও ব্যবস্থাপনাকে অধিক গুরুত্ব দেওয়া হচ্ছে। অর্থবছরের পুরো সময় জুড়েই থাকবে সরকারের নানা ধরনের খাদ্যবান্ধব কর্মসূচি, বাড়ানো হবে সামাজিক নিরাপত্তা কর্মসূচির আওতা।

বাজেটকে অধিকতর অংশগ্রহণমূলক করার লক্ষ্যে অর্থ বিভাগের [www.mof.gov.bd](https://l.facebook.com/l.php?u=http%3A%2F%2Fwww.mof.gov.bd%2F%3Ffbclid%3DIwAR0EtnmsZi2r9L2-yrSIorOh6UNX-K94zhKKYsKz4zH_eL_DG-KrmLVQ9do&h=AT2ILbelnjQ871eB5_GVtjOCM6Do4HYci_NfUfNKbWvJEfn8OfULj2EUz6C5jE3oJ6c7RtrmOmuxJIa822dMduE1uvFVRZPXba2JLAzBlWzuuFudOXxI4oSei5Bppi1yTuE) ওয়েবসাইটে বাজেটের সব তথ্যাদি ও গুরুত্বপূর্ণ দলিল যেকোনো ব্যক্তি বা প্রতিষ্ঠান পাঠ ও ডাউনলোড করতে পারবে এবং দেশ বা বিদেশ থেকে উক্ত ওয়েবসাইটের মাধ্যমে ফিডব্যাক ফরম পূরণ করে বাজেট সম্পর্কে মতামত ও সুপারিশ প্রেরণ করা যাবে। নিম্নলিখিত সরকারি ওয়েবসাইট লিংক এর ঠিকানাগুলোতেও বাজেট সংক্রান্ত তথ্য পাওয়া যাবে।

[https://nbr.gov.bd](https://nbr.gov.bd/); [https://plandiv.gov.bd](https://plandiv.gov.bd/); [https://imed.gov.bd](https://imed.gov.bd/); [https://www.dpp.gov.bd](https://www.dpp.gov.bd/); [https://pmo.gov.bd](https://pmo.gov.bd/).

#

গাজী তৌহিদুল/মাসুম/রেজুয়ান/মোশারফ/সেলিম/২০২১/২৩১০ ঘণ্টা

তথ্যবিবরণী নম্বর : ২৫৮২

**বরিশালে সাহায্যপ্রার্থীদের মাঝে প্রধানমন্ত্রীর উপহার প্রদান করা হয়েছে**

বরিশাল, ১৯ জ্যৈষ্ঠ (২ জুন) :

পানি সম্পদ প্রতিমন্ত্রী ও বরিশাল জেলা আওয়ামী লীগের সহ-সভাপতি কর্নেল (অব.) জাহিদ ফারুকের সৌজন্যে ৩৩৩ এর মাধ্যমে সাহায্যপ্রার্থীদের মাঝে শুভেচ্ছা উপহার প্রদান করা হয়েছে।

আজ বিকেলে করোনা পরিস্থিতিতে নিষেধাজ্ঞাকালীন ৩৩৩ এ ফোন করে খাদ্য সহায়তা চাওয়ায় ৩ শতাধিক ব্যক্তির মাঝে প্রধানমন্ত্রী শেখ হাসিনার পক্ষ থেকে শুভেচ্ছা উপহার হিসেবে চাল, ডাল, আলু, তেল, লবণ বিতরণ করেন জেলা প্রশাসক জসিম উদ্দিন হায়দার।

অতিরিক্ত জেলা প্রশাসক (সার্বিক) বরিশাল প্রশান্ত কুমার দাস, বরিশাল জেলা ত্রাণ ও পুর্নবাসন অফিসার প্রশান্ত কুমার রায়, সহকারী কমিশনার ও এনডিসি বরিশাল মোঃ নাজমূল হুদা, সহকারী কমিশনার মারুফ দস্তগীর, ডা. মহিউদ্দিন আল হেলাল এ সময় উপস্থিত ছিলেন।

#

আসিফ/মাসুম/রেজুয়ান/মোশারফ/সেলিম/২০২১/২৩১০ ঘণ্টা

তথ্যবিবরণী নম্বর : ২৫৮১

**জলবায়ু পরিবর্তনজনিত দুর্যোগ মোকাবিলায় নিরলসভাবে কাজ করছে সরকার**

**-- পরিবেশ মন্ত্রী**

ঢাকা, ১৯ জ্যৈষ্ঠ (২ জুন) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, প্রধানমন্ত্রী শেখ হাসিনার নেতৃত্বাধীন বর্তমান সরকার জলবায়ু পরিবর্তনজনিত দুর্যোগ মোকাবিলায় নিরলসভাবে কাজ করছে। জলবায়ু পরিবর্তন মোকাবিলায় অভিযোজনের লক্ষ্যে সরকার ‘বাংলাদেশ ক্লাইমেট চেইঞ্জ স্ট্রাটেজি এন্ড একশন প্লান’ হালনাগাদ করেছে, সরকারের নিজস্ব অর্থায়নে ‘বাংলাদেশ ক্লাইমেট চেইঞ্জ ট্রাস্ট ফান্ড’ গঠন করেছে, ‘ন্যাশনাল এডাপটেশন প্লান ইমপ্লিমেন্টেশন রোড ম্যাপ’ তৈরি করেছে। পরিকল্পনা মোতাবেক ‘বাংলাদেশ ক্লাইমেট চেইঞ্জ ট্রাস্ট ফান্ড’ এর অর্থায়নে দেশে সরকারি এবং বেসরকারি বিভিন্ন প্রকল্প বাস্তবায়িত হচ্ছে। তিনি বলেন, ক্ষতিগ্রস্ত মানুষের জীবন মান উন্নয়নে সরকারের পাশাপাশি ব্যক্তি ও বেসরকারি প্রতিষ্ঠানগুলোকেও এগিয়ে আসতে হবে। সমন্বিত কার্যকর পদক্ষেপ গ্রহণ করেই আমরা প্রাকৃতিক দুর্যোগ মোকাবিলা করতে পারবো।

পরিবেশ মন্ত্রী আজ সন্ধ্যায় সুন্দরবন ও উপকূল সুরক্ষা আন্দোলন আয়োজিত ‘জলবায়ু পরিবর্তন ও দক্ষিণ-পশ্চিম উপকূলে দুর্যোগের ঝুঁকি’ শীর্ষক জাতীয় সংলাপে তাঁর ঢাকাস্থ সরকারি বাসভবন হতে ভার্চুয়ালি যুক্ত হয়ে প্রধান অতিথির বক্তব্যে এসব কথা বলেন।

পরিবেশ মন্ত্রী বলেন, ‘ন্যাশনাল এডাপটেশন প্লান প্রসেস ফর্মুলেশন’ এর জন্য গ্রিন ক্লাইমেট ফান্ড হতে ২ দশমিক ৫৫ মিলিয়ন মার্কিন ডলার অর্থায়ন পেয়েছে এবং প্রকল্পটির বাস্তবায়ন কার্যক্রম শুরু হয়েছে। প্রকল্পটি দক্ষিণ-পশ্চিম উপকূলীয় অঞ্চলের বিদ্যমান পরিস্থিতি নিরসনেও ভূমিকা রাখবে। মন্ত্রী বলেন, সরকার প্রাকৃতিক দুর্যোগ মোকাবেলায় ‘স্টান্ডিং অর্ডারস অন ডিজাস্টারস বা দুর্যোগ সংক্রান্ত স্থায়ী আদেশসমূহ, ২০১৯ প্রণয়ন করেছে। দুর্যোগ সংক্রান্ত স্থায়ী আদেশসমূহ গঠনের উদ্দেশ্য হলো দুর্যোগ ঝুঁকি ব্যবস্থাপনার প্রতিটি পর্যায়ে সংশ্লিষ্টদের তাদের ভূমিকা ও দায়িত্ব সম্পর্কে অবহিত করা। বাংলাদেশ বিগত সময়ের তুলনায় সাম্প্রতিক বছরগুলোতে দুর্যোগ মোকাবেলায় অনেক সক্ষমতা অর্জন করেছে। এর ফলে দেশে দুর্যোগের ক্ষয়ক্ষতি বিশেষ করে প্রাণহানির সংখ্যা বহুলাংশে হ্রাস পেয়েছে। তবে সুপেয় পানীয় জলের অভাব, কৃষি জমিতে লবণাক্ততা, বেকারত্বসহ প্রাকৃতিক দুর্যোগের ফলে সৃষ্ট সংকট মোকাবিলায় উপকুলীয় জনগণের জন্য প্রয়োজন আমাদের উদ্ভাবনী এবং টেকসই উদ্যোগ।

মন্ত্রী বলেন, সরকার জলবায়ু পরিবর্তন ও প্রাকৃতিক বিপর্যয়ের সম্ভাব্য প্রভাব নিরসনে সরকার কর্তৃক বাংলাদেশ ডেল্টা পরিকল্পনা ২১০০ নামে একশত বছরের কৌশল প্রণয়ন করেছে। সরকার উপকূলজুড়ে ৪ হাজার ২৯১টি ঘূর্ণিঝড় আশ্রয়কেন্দ্র নির্মাণ করেছে। তাছাড়া, দেশের বন্যার ঝুঁকিপূর্ণ অঞ্চলে অতিরিক্ত ৫২৩টি বন্যার আশ্রয়কেন্দ্র নির্মাণ করা হয়েছে। ঘূর্ণিঝড় ও জলোচ্ছ্বাসের সময় উপকূলীয় অঞ্চলে পশুপাখির আশ্রয় প্রদানের জন্য ৫৫০টি ‘মুজিব কিল্লা’ নির্মিত হয়েছে। এছাড়াও পরিবেশ অধিদপ্তর কর্তৃক এডাপটেশন ফান্ড এর অর্থায়নে দেশের দক্ষিণাঞ্চলের সমুদ্র তীরবর্তী ছোট দ্বীপসমূহে বিভিন্ন অভিযোজনমূলক কার্যক্রম গ্রহণের মাধ্যমে অবহেলিত দরিদ্র জনগোষ্ঠীর জলবায়ু পরিবর্তনের ঝুঁকি মোকাবিলায় কার্যকর ভূমিকা রাখবে। প্রাকৃতিক দুর্যোগ আর জলবায়ু পরিবর্তনের ঝুঁকি আমাদের অদম্য অগ্রযাত্রাকে ব্যাহত করতে পারবে না।

সুন্দরবন ও উপকূল সুরক্ষা আন্দোলনের সমন্বয়ক নিখিল চন্দ্র ভদ্র এর সভাপতিত্বে অনুষ্ঠিত সংলাপে বিশেষ অতিথি হিসেবে উপস্থিত ছিলেন পানিসম্পদ উপমন্ত্রী এ. কে. এম এনামুল হক শামীম। অন্যান্যের মধ্যে বক্তব্য রাখেন সাবেক স্বাস্থ্যমন্ত্রী আ.ফ.ম রুহুল হক এমপি, খুলনা-৬ আসনের সংসদ সদস্য মোঃ আক্তারুজ্জামান বাবু ও সংরক্ষিত নারী আসনের সংসদ সদস্য অ্যাডভোকেট গ্লোরিয়া ঝর্ণা সরকার। জাতীয় সংলাপে মূল প্রবন্ধ উপস্থাপন করেন লিডার্স-এর নির্বাহী পরিচালক মোহন কুমার মণ্ডল। বাংলাদেশ পরিবেশ আন্দোলন (বাপা) এর যুগ্ম সম্পাদক মিহির বিশ্বাস, বাংলাদেশ ক্লাইমেট চেঞ্জ জার্নালিস্ট ফোরামের সভাপতি কাওসার রহমানসহ বিভিন্ন এলাকার জনপ্রতিনিধি, পরিবেশ আন্দোলন ও নাগরিক সমাজের প্রতিনিধিরা আলোচনায় অংশগ্রহণ করেন। আলোচনায় বক্তাগণ দক্ষিণ-পশ্চিম ঊপকূলীয় এলাকার দুর্যোগ মোকাবিলায় টেকসই বেড়িবাঁধ নির্মাণসহ অন্যান্য প্রয়োজনীয় ব্যবস্থা গ্রহণের আহ্বান জানান।

#

দীপংকর/মাসুম/রেজুয়ান/মোশারফ/সেলিম/২০২১/২৩১৫ ঘণ্টা

তথ্যবিবরণী নম্বর : ২৫৮০

**ঢাকা বিভাগে মানবিক ত্রাণ কার্যক্রম অব্যাহত**

ঢাকা, ১৯ জ্যৈষ্ঠ (২ জুন) :

করোনা ভাইরাস মহামারির প্রেক্ষিতে মানবিক সহায়তা হিসেবে সরকারের পক্ষ হতে দেশব্যাপী ত্রাণ সামগ্রী বিতরণ কার্যক্রম পরিচালিত হচ্ছে। ১ জুন ঢাকা বিভাগের বিভিন্ন জেলায় এ কার্যক্রম পরিচালিত হয়েছে।

টাঙ্গাইল জেলায় নগদ ৩ কোটি ৬১ লাখ ৮ হাজার টাকা, ভিজিএফ কার্ডের মাধ্যমে ১২ কোটি ২ হাজার ৮৫০ টাকা এবং ৩৩৩ কলের মাধ্যমে ২৩টি পরিবার ও ২৪ জনকে আর্থিক সহায়তা প্রদান করা হয়েছে।

নরসিংদী জেলায় নগদ ২ কোটি ২ লাখ ৩৭ হাজার ৫০ টাকা, ভিজিএফ কার্ডের মাধ্যমে ৬ কোটি ১৯ লাখ ৪৬ হাজার ৫৫০ টাকা, শিশুখাদ্য ক্রয়ে ৯৫ হাজার ৫ শত টাকা, গোখাদ্য ক্রয়ে ৪ লাখ ৯৪ হাজার ৪১৭ টাকা এবং ৩৩৩ কলের মাধ্যমে ২৩টি পরিবার ও ২৪ জনকে আর্থিক সহায়তা প্রদান করা হয়েছে।

ফরিদপুর জেলায় নগদ ১ কোটি ৯২ লাখ টাকা, ভিজিএফ কার্ডের মাধ্যমে ৫ কোটি ৫৫ লাখ ৬৬ হাজার ৯০০ টাকা, শিশুখাদ্য ক্রয়ে ৬ লাখ টাকা এবং গোখাদ্য ক্রয়ে ৬ লাখ টাকা আর্থিক সহায়তা বিতরণ করা হয়।

কিশোরগঞ্জ জেলায় নগদ ৩ কোটি ১৯ লাখ ৫০ হাজার টাকা এবং ভিজিএফ কার্ডের মাধ্যমে ৪ কোটি ৯৫ লাখ ১৩ হাজার ৯৫০ টাকা, শিশুখাদ্য ক্রয়ে ৪ লাখ টাকা এবং ৩৩৩ কলের মাধ্যমে ২৫৩টি পরিবার ও ১ হাজার ২৬৫ জনকে আর্থিক সহায়তা প্রদান করা হয়।

গোপালগঞ্জ জেলায় নগদ ২ কোটি ১৪ লাখ ৭৫ হাজার টাকা, ভিজিএফ কার্ডের মাধ্যমে ৪ কোটি ২ লাখ ১৩ হাজার ৩৫০ টাকা, শিশুখাদ্য ক্রয়ে ৫০ হাজার টাকা, গোখাদ্য ক্রয়ে ৩০ হাজার টাকা এবং ৩৩৩ কলের মাধ্যমে ৭৪৫টি পরিবার ও ৩ হাজার ৩৫৩ জন লোককে আর্থিক সহায়তা প্রদান করা হয়।

রাজবাড়ী জেলায় নগদ ১ কোটি ২৪ লাখ ৯৪ হাজার ৮০৭ টাকা, ভিজিএফ কার্ডের মাধ্যমে ৩ কোটি ৪৮ লাখ ৫৮ হাজার ৮০০ টাকা, শিশুখাদ্য ক্রয়ে ১ লাখ টাকা, গোখাদ্য ক্রয়ে ১ লাখ টাকা এবং ৩৩৩ কলের মাধ্যমে ২৮৩টি পরিবার ও ১ হাজার ১৩২ জনকে আর্থিক সহায়তা প্রদান করা হয়েছে।

মুন্সিগঞ্জ জেলায় নগদ ১ কোটি ৭৫ লাখ ৫০ হাজার টাকা, ভিজিএফ কার্ডের মাধ্যমে ২ কোটি ৮০ লাখ ৪১ হাজার ৭৫০ টাকা এবং ৩৩৩ কলের মাধ্যমে ২৩টি পরিবার ও ২৪ জনকে আর্থিক সহায়তা প্রদান করা হয়।

সংশ্লিষ্ট জেলার জেলা তথ্য অফিসসমূহ ঢাকা বিভাগীয় তথ্য অফিসের মাধ্যমে এসব তথ্য জানিয়েছে।

#

আনোয়ার/মাসুম/রেজুয়ান/মোশারফ/সেলিম/২০২১/২১৪০ ঘণ্টা

তথ্যবিবরণী নম্বর : ২৫৭৯

বাংলাদেশ-যুক্তরাজ্য ক্লাইমেট পার্টনারশিপ রাউন্ড টেবিল

**জ্বালানি মিশ্রণে ক্লিন ও গ্রিন জ্বালানির অংশ উত্তরোত্তর বৃদ্ধি পাচ্ছে**

**-- বিদ্যুৎ প্রতিমন্ত্রী**

ঢাকা, ১৯ জ্যৈষ্ঠ (২ জুন) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, জ্বালানি মিশ্রণে ক্লিন ও গ্রিন জ্বালানির অংশ উত্তরোত্তর বৃদ্ধি পাচ্ছে। পাওয়ার সিস্টেম মাস্টারপ্ল্যান অনুসারে ২০৪১ সালের মধ্যে নবায়নযোগ্য জ্বালানি হতে ৪০ শতাংশ বিদ্যুৎ আসবে। ইতোমধ্যে ৫৮ লাখ সোলার হোম সিস্টেমের মাধ্যমে ২ কোটি গ্রামীণ জনগণকে বিদ্যুতায়নের আওতায় আনা হয়েছে।

প্রতিমন্ত্রী আজ ‘বাংলাদেশ যুক্তরাজ্য ক্লাইমেট পার্টনারশিপ’ শীর্ষক গোল টেবিল বৈঠকে বক্তৃতায় এসব কথা বলেন। তিনি বলেন, টেকসই উন্নয়ন লক্ষ্যকে প্রাধান্য দিয়ে আমাদের পরিকল্পনা ও কৌশল গৃহীত হয়েছে। নবায়নযোগ্য জ্বালানির প্রসারে গবেষণার জন্য বাংলাদেশ জ্বালানি ও বিদ্যুৎ গবেষণা কাউন্সিল এবং জ্বালানি দক্ষতা অর্জন ও নবায়নযোগ্য জ্বালানির ব্যবস্থার উন্নয়নের লক্ষ্যে টেকসই ও নবায়নযোগ্য জ্বালানি উন্নয়ন কর্তৃপক্ষ গঠন করা হয়েছে।

প্রতিমন্ত্রী আরো বলেন, বাংলাদেশে নবায়নযোগ্য জ্বালানির সৌরশক্তি বা সৌর বিদ্যুতের সম্ভাবনা বেশি। কিন্তু জমির স্বল্পতার জন্য বড় আকারে সৌর বিদ্যুৎ কেন্দ্র করা সম্ভব হচ্ছে না। স্বল্প জমিতে বেশি সৌর বিদ্যুৎ উৎপাদন করা সম্ভব এমন প্রযুক্তি উদ্ভাবনে উন্নত দেশের সাথে একযোগে কাজ করা যেতে পারে।

১২ এপ্রিল ২০২১ Second Virtual Ministerial Meeting of the COP26 Energy Transition Council (COP26 ETC) এবং ৪ ডিসেম্বর ২০২০ অনুষ্ঠিত ‘First Round of Energy Transition Council Dialogues’এর অংশগ্রহণ করার প্রেক্ষিতে প্রতিমন্ত্রী বলেন, পরিবেশবান্ধব বিদ্যুৎ ও জ্বালানির ব্যবহার বাড়াতে যুক্তরাজ্য বৈশ্বিক পর্যায়ে গুরুত্বপূর্ণ অবদান রাখছে। বাংলাদেশ নবায়নযোগ্য জ্বালানির অংশ বাড়াতে অব্যাহতভাবে গবেষণা করছে। বায়ু, বিদ্যুৎ, ওশান রিনিউবল এনার্জি, বর্জ্য থেকে বিদ্যুৎ, ইলেকট্রনিক ভেহিক্যাল ইত্যাদি আগামীর জ্বালানি মিশ্রণে ব্যাপক অবদান রাখবে।

#

আসলাম/মাসুম/রেজুয়ান/মোশারফ/সেলিম/২০২১/১৯৩০ ঘণ্টা

তথ্যবিবরণী নম্বর : ২৫৭৮

**খুলনায় করোনাভাইরাস প্রতিরোধ কমিটির সভা অনুষ্ঠিত**

খুলনা, ১৯ জ্যৈষ্ঠ (২ জুন) :

করোনাভাইরাস প্রতিরোধ সংক্রান্ত খুলনা জেলা কমিটির মতবিনিময় সভা আজ জেলা প্রশাসকের কার্যালয়ের সম্মেলনকক্ষে অনুষ্ঠিত হয়। খুলনা জেলা প্রশাসক মোহাম্মদ হেলাল হোসেনের সভাপতিত্বে সভায় প্রধান অতিথি ছিলেন খুলনা সিটি কর্পোরেশনের মেয়র তালুকদার আব্দুল খালেক।

খুলনাতে সার্বিকভাবে করোনা নিয়ন্ত্রণে জনবসতিপূর্ণ এলাকা এবং জনসমাগমের স্থানসমূহ বিবেচনায় নিয়ে মতবিনিময় সভায় বিভিন্ন সিদ্ধান্ত নেয়া হয়। পরিস্থিতি পর্যবেক্ষণে করোনা সংক্রমণের আধিক্য বিবেচনায় রূপসা উপজেলা, খুলনা সদর, সোনাডাঙ্গা এবং খালিশপুর থানায় জরুরি সেবা ব্যতীত সকল দোকান এবং জনসমাবেশের স্থান ৪ জুন থেকে আগামী এক সপ্তাহ বন্ধ থাকবে। রূপসা উপজেলাসহ খুলনা মহানগরীতে সন্ধ্যার পর দোকানপাট বন্ধ রাখা, হোটেলগুলোতে লোকসমাগম নিয়ন্ত্রণ এবং যত্রতত্র একাধিক লোকের উপস্থিতি নিয়ন্ত্রণে জেলা প্রশাসন আইনশৃঙ্খলা বাহিনীর সহযোগিতায় ব্যবস্থা নেবে। এ সময় মাস্ক পরা বাধ্যতামূলক করতে মোবাইল কোর্টের মাধ্যমে জরিমানা আদায়, স্বাস্থ্যবিধি পালনে মনিটরিং জোরদার করা এবং প্রয়োজন ছাড়া বাইরে বের না হতে প্রচার-প্রচারণা চলমান থাকবে।

সভায় মেয়র তালুকদার আব্দুল খালেক বলেন, সার্বিকভাবে করোনা নিয়ন্ত্রণে খুলনার স্বাস্থ্যবিভাগ, আইনশৃঙ্খলা বাহিনী এবং স্থানীয় জনপ্রতিনিধিদের সমন্বয়ে কঠোর পদক্ষেপ নিতে হবে। সন্ধ্যার পর একাধিক লোকের জনসমাগম বন্ধ করতে হবে। তিনি সরকারি নির্দেশনা মোতাবেক সামাজিক দূরত্ব বজায় রাখা এবং সর্বক্ষেত্রে মাস্ক ব্যবহার করার নির্দেশ দেন। মেয়র বলেন, জনসচেতনতা সৃষ্টিতে মসজিদের ইমামদের গুরুত্বপূর্ণ ভূমিকা রাখতে হবে।

সভায় জানানো হয়, রূপসা উপজেলাতে করোনা সংক্রমণের হার শতকরা ৪ দশমিক ১৮। কিন্তু অন্যান্য উপজেলাতে এই হার শতকরা প্রায় এক ভাগ। এছাড়া খুলনা মহানগরীতে সংক্রমণের হার শতকরা ৩৫, খালিশপুরে ২৫ এবং সোনাডাঙ্গাতে এই হার শতকরা ১৭। অন্যান্য স্থানে সংক্রমণের হার নিম্নগামী।

সভায় মন্ত্রিপরিষদ বিভাগের সচিব (সমন্বয় ও সংস্কার) মোঃ কামাল হোসেন এবং খুলনার বিভাগীয় কমিশনার মোঃ ইসমাইল হোসেন অনলাইনে যুক্ত ছিলেন। খুলনার অতিরিক্ত পুলিশ কমিশনার সরদার রকিবুল ইসলাম, পুলিশ সুপার মোহাম্মদ মাহবুব হাসান, সিভিল সার্জন ডাঃ নিয়াজ মোহাম্মদ, খুলনা মেডিকেল কলেজ হাসপাতালের পরিচালক ডাঃ মোঃ রবিউল হাসান, মেডিকেল কলেজের উপাধ্যক্ষ ডাঃ মেহেদী নেওয়াজ, জেলা প্রশাসক কার্যালয়ের স্থানীয় সরকার বিভাগের উপপরিচালক মোঃ ইকবাল হোসেন, অতিরিক্ত জেলা প্রশাসক (সার্বিক) মোঃ ইউসুপ আলী, সরকারি কর্মকর্তাসহ কমিটির সদস্যরা এ সময় উপস্থিত ছিলেন।

#

জিনাত/মাসুম/রেজুয়ান/মোশারফ/সেলিম/২০২১/২১০০ ঘণ্টা

তথ্যবিবরণী নম্বর : ২৫৭৭

**মুক্তিযুদ্ধ বিষয়ক মন্ত্রণালয়ে শুদ্ধাচার পুরস্কার প্রদান**

ঢাকা, ১৯ জ্যৈষ্ঠ (২ জুন) :

মুক্তিযুদ্ধ বিষয়ক মন্ত্রণালয় ও এর আওতাধীন দপ্তর-সংস্থার কর্মকর্তা-কর্মচারীদের শুদ্ধাচার পুরস্কার ২০২০-২০২১ প্রদান করা হয়েছে। আজ মন্ত্রণালয়ের সম্মেলন কক্ষে মন্ত্রণালয় ও এর আওতাধীন দপ্তর-সংস্থার ৩ জন কর্মকর্তা-কর্মচারীর হাতে আনুষ্ঠানিকভাবে এ পুরস্কার তুলে দেন মুক্তিযুদ্ধ বিষয়ক মন্ত্রী আ ক মোজাম্মেল হক।

বাংলাদেশ মুক্তিযোদ্ধা কল্যাণ ট্রাস্টের ব্যবস্থাপনা পরিচালক এস এম মাহবুবুর রহমান, মুক্তিযুদ্ধ বিষয়ক মন্ত্রণালয়ের উপসচিব (বাজেট) মোঃ মতিয়ার রহমান ও মন্ত্রণালয়ের অফিস সহায়ক ফয়েজ আহমেদ এ বছর শুদ্ধাচার পুরস্কার পেয়েছেন।

এ সময় পুরস্কারপ্রাপ্তদের অভিনন্দন জানিয়ে মুক্তিযুদ্ধ বিষয়ক মন্ত্রী বলেন, মহান মুক্তিযুদ্ধের চেতনা বাস্তবায়ন ও জাতির শ্রেষ্ঠ সন্তান বীর মুক্তিযোদ্ধাদের সরাসরি সেবা দেওয়ার বিরল সুযোগ রয়েছে মুক্তিযুদ্ধ বিষয়ক মন্ত্রণালয়ের কর্মকর্তা-কর্মচারীদের। শুদ্ধাচার পুরস্কার কর্মকর্তা-কর্মচারীদের ভালো কাজের জন্য উৎসাহিত করবে। এ পুরস্কার কর্মজীবনের একটা বড় অর্জন। এটি সংশ্লিষ্টদের আরো দায়িত্বশীল করে তুলবে বলে মন্ত্রী আশাবাদ ব্যক্ত করেন।

এ সময় মন্ত্রণালয়ের সচিব তপন কান্তি ঘোষসহ মন্ত্রণালয়ের অন্যান্য কর্মকর্তা উপস্থিত ছিলেন।

#

মারুফ/মাসুম/রেজুয়ান/মোশারফ/সেলিম/২০২১/১৯৩০ ঘণ্টা

তথ্যবিবরণী নম্বর : ২৫৭৬

**কোভিড**-**১৯ সংক্রান্ত সর্বশেষ প্রতিবেদন**

ঢাকা, ১৯ জ্যৈষ্ঠ (২ জুন) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২০ হাজার ২৫৯ জনের নমুনা পরীক্ষা করে ১ হাজার ৯৮৮ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৮ লাখ ৪ হাজার ২৯৩ জন।

গত ২৪ ঘণ্টায় ৩৪জন-সহ এ পর্যন্ত ১২ হাজার ৬৯৪ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৭ লাখ ৪৪ হাজার ৬৫ জন।

#

হাবিবুর/মাসুম/রেজুয়ান/মোশারফ/সেলিম/২০২১/১৯০০ ঘণ্টা

তথ্যবিবরণী নম্বর : ২৫৭৫

এআইবিডি লিডারস ওয়েবসামিটে তথ্যমন্ত্রী

**করোনার মধ্যেও এগিয়ে চলেছে বাংলাদেশ, অকুতোভয় গণমাধ্যমকর্মীরা**

ঢাকা, ১৯ জ্যৈষ্ঠ (২ জুন) :

‘করোনার মধ্যেও প্রধানমন্ত্রী শেখ হাসিনার নেতৃত্বে এগিয়ে চলেছে বাংলাদেশ, গণমাধ্যমকর্মীরাও এ সময় অকুতোভয়ে কাজ করছেন’ বলেছেন তথ্য ও সম্প্রচারমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ সচিবালয়ে নিজ দপ্তর থেকে অনলাইনে মালয়েশিয়ার কুয়ালালামপুরে অবস্থিত এশিয়া-প্যাসিফিক ইনস্টিটিউট ফর ব্রডকাস্টিং ডেভেলপমেন্ট-এআইবিডি আয়োজিত ২-৩ জুন দু’দিনব্যাপী লিডারস ওয়েবসামিটে মন্ত্রী পর্যায়ের উদ্বোধনী আলোচনায় বাংলাদেশের প্রতিনিধিত্বকালে মন্ত্রী একথা বলেন।

ড. হাছান মাহ্‌মুদ তাঁর বক্তৃতায় বলেন, বাংলাদেশ পৃথিবীর একটি সর্বোচ্চ ঘনবসতির দেশ। এ সত্ত্বেও বঙ্গবন্ধুকন্যা প্রধানমন্ত্রী শেখ হাসিনা তাঁর দূরদর্শী নেতৃত্বে দেশে যেমন করোনা সংক্রমণকে নিয়ন্ত্রণে রাখতে সক্ষম হয়েছেন তেমনি দেশের মানুষের খাদ্য ও কাজেরও কোনো সংকট হতে দেননি। শুধু তাই নয়, গত এক বছরে দেশের মানুষের মাথাপিছু আয় ভারতকে ছাড়িয়ে ২ হাজার ২২৭ মার্কিন ডলারে উন্নীত হয়েছে, বিশ্বের হাতেগোনা ধনাত্মক জিডিপি প্রবৃদ্ধির ২০টি দেশের মধ্যে বাংলাদেশ তৃতীয় স্থান অর্জন করেছে।

করোনাকালে দেশের গণমাধ্যমের ভূমিকার ভূয়সী প্রশংসা করে তথ্য ও সম্প্রচারমন্ত্রী বলেন, মানুষকে করোনা বিষয়ে ঠিক তথ্য দেয়া, স্বাস্থ্য সচেতনতাবার্তা প্রচার এবং গুজব রটনা প্রতিহত করতে দেশের মূলধারার গণমাধ্যম বিশাল ভূমিকা রেখে চলেছে এবং সাংবাদিকরা অকুতোভয়ে কাজ করে চলেছেন। শত শত গণমাধ্যমকর্মী করোনায় আক্রান্ত হয়েছেন, মৃত্যুকেও বরণ করেছেন অনেকে। প্রধানমন্ত্রী শেখ হাসিনা সকল গণমাধ্যমকর্মীর জন্য বিশেষ সহায়তা চালু রেখেছেন।

এআইবিডি পরিচালক ফিলোমেনা নানাপ্রাগাসাম (Philomena Gnanapragasam) এর সভাপতিত্বে মহামারির তথ্য প্রদানে গণমাধ্যমের ভূমিকা (Media’s role in Dissemination of Information on the Pandemic) শীর্ষক আলোচনায় মালয়েশিয়ার কমিউনিকেশন্স এন্ড মাল্টিমিডিয়া মন্ত্রী দাতো সাইফুদ্দিন আব্দুল্লাহ (Dato’ Saifuddin Abdullah), নাইজেরিয়ার তথ্য ও সংস্কৃতি মন্ত্রী আলহাজি লাই মোহাম্মদ (Alhaji Lai Mohammed), ফিলিপাইনের তথ্যমন্ত্রী জোসে রুপার্টো মার্টিন আন্দানার (Jose Ruperto Martin Andanar) এবং কম্বোডিয়ার তথ্য উপমন্ত্রী ড. সক প্রাসিথ (Dr. Sok Prasith) অনলাইন বৈঠকে অংশ নেন।

**তথ্য মন্ত্রণালয়ে সচিব খাজা মিয়ার বিদায়ী সভা**

এদিন বিকেলে মন্ত্রণালয়ের সভাকক্ষে সচিব খাজা মিয়ার বদলিজনিত এবং অতিরিক্ত সচিব জাহানারা পারভীনের অবসরজনিত বিদায় উপলক্ষে আয়োজিত অনাড়ম্বর সভায় প্রধান অতিথির বক্তৃতায় তথ্য ও সম্প্রচার মন্ত্রী ড. হাছান মাহ্‌মুদ সচিব খাজা মিয়ার পরবর্তী কর্মস্থল মুক্তিযুদ্ধ বিষয়ক মন্ত্রণালয়েও তার দক্ষতা ও সাফল্য কামনা করেন। একইসাথে জাহানারা পারভীনের কাজ ও মেধার প্রশংসা করে তার অবসরোত্তর শান্তিময় জীবন কামনা করেন মন্ত্রী।

বিশেষ অতিথি হিসেবে প্রতিমন্ত্রী ডা. মুরাদ হাসান তাঁর বক্তব্যে বিদায়ী সচিব ও অতিরিক্ত সচিবের সাথে তাঁর কাজের অভিজ্ঞতার কথা তুলে ধরেন ও শুভকামনা জানান। সচিব খাজা মিয়া এবং অতিরিক্ত সচিব জাহানারা পারভীনের বক্তব্যে সভাটি আবেগঘন রূপ নেয়। অতিরিক্ত সচিব মিজান-উল-আলমের সঞ্চালনায় প্রধান তথ্য অফিসার সুরথ কুমার সরকার, জাতীয় গণমাধ্যম ইনস্টিটিউটের মহাপরিচালক শাহিন ইসলাম, বিটিভি’র মহাপরিচালক সোহরাব হোসেন, বিএফডিসি’র ব্যবস্থাপনা পরিচালক নুজহাত ইয়াসমিন, চলচ্চিত্র ও প্রকাশনা অধিদপ্তরের মহাপরিচালক স. ম. গোলাম কিবরিয়া সভায় সকলের পক্ষে তাদের অনুভূতি ব্যক্ত করেন। মন্ত্রী, প্রতিমন্ত্রী, মন্ত্রণালয়ের সকল কর্মকর্তা-কর্মচারীর ফুলেল শুভেচ্ছায় সিক্ত হন বিদায়ী সচিব খাজা মিয়া এবং অতিরিক্ত সচিব জাহানারা পারভীন।

#

আকরাম/মাসুম/রেজুয়ান/মোশারফ/সেলিম/২০২১/১৮৩০ ঘণ্টা

তথ্যবিবরণী নম্বর : ২৫৭৪

প্রেস ব্রিফিংয়ে বাণিজ্যমন্ত্রী

**প্রথম জাতীয় চা দিবস ৪ জুন**

ঢাকা, ১৯ জ্যৈষ্ঠ (২ জুন) :

বাণিজ্যমন্ত্রী টিপু মুনশি বলেছেন, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীতে চা শিল্পে তাঁর অসামান্য অবদান ও চা বোর্ডের চেয়ারম্যান হিসেবে তাঁর যোগদানের তারিখ ৪ জুনকে স্মরণীয় করে রাখতে এবং দেশের সামগ্রিক অর্থনৈতিক উন্নয়নে চা শিল্পের ভূমিকাকে বিবেচনায় নিয়ে ‘জাতীয় চা দিবস’ উদ্‌যাপনের সিদ্ধান্ত গ্রহণ করা হয়েছে। গত ২০ জুলাই ২০২০ মন্ত্রিসভার বৈঠকে এ সিদ্ধান্ত গ্রহণ করা হয়। এদিন বঙ্গবন্ধু চা বোর্ডের প্রথম বাঙালি চেয়ারম্যান হিসেবে দায়িত্ব গ্রহণ করেছিলেন। সে মোতাবেক আগামী ৪ জুন ‘১ম জাতীয় চা দিবস-২০২১’ উদ্‌যাপন করা হচ্ছে। বাণিজ্যমন্ত্রী বলেন, ওসমানী স্মৃতি মিলনায়তনে এদিন সকাল ১০টায় জাতীয় চা দিবসের উদ্বোধন করা হবে এবং আলোচনা সভা অনুষ্ঠিত হবে। সেখানে দিনব্যাপী চা প্রদর্শন করা হবে। চা প্রদর্শনীতে বিভিন্ন প্রতিষ্ঠানের চা প্রদর্শন করবে। এছাড়াও বঙ্গবন্ধু প্যাভেলিয়ন এবং শ্রীমঙ্গলস্থ টি মিউজিয়ামে রক্ষিত চা শিল্পের দুর্লভ জিনিসপত্র প্রদর্শন করা হবে।

বাণিজ্যমন্ত্রী আজ সচিবালয়ে তাঁর অফিস কক্ষ থেকে বাণিজ্য মন্ত্রণালয়ের পৃষ্ঠপোষকতায় এবং বাংলাদেশ চা বোর্ডের উদ্যোগে ‘১ম জাতীয় চা দিবস-২০২১’ উদ্‌যাপন উপলক্ষে জুম প্লাটফর্মে আয়োজিত প্রেস ব্রিফিংয়ে এসব কথা বলেন।

বাণিজ্যমন্ত্রী বলেন, এক সময় চা বাংলাদেশের অন্যতম রপ্তানি পণ্য ছিল। দেশে চায়ের উৎপাদন অনেক বেড়েছে, একই সাথে অভ্যন্তরীণ চাহিদা বৃদ্ধি পেয়েছে। ফলে চা তেমন রপ্তানি করা সম্ভব হচ্ছে না। এক সময় চা পানে মানুষকে উদ্বুদ্ধ করা হলেও আজ গ্রামের মানুষও চা পান করতে অভ্যস্ত। ফলে চায়ের ব্যবহার বহুগুণ বৃদ্ধি পেয়েছে। ১৯৭০ সালে যেখানে চায়ের উৎপাদন ছিল মাত্র ৩১ দশমিক ৩৮ মিলিয়ন কেজি, সেখানে ২০১৯ সালে দেশে রেকর্ড পরিমাণ ৯৬ দশমিক ০৭ মিলিয়ন কেজি এবং ২০২০ সালে ৮৬ দশমিক ৩৯ মিলিয়ন কেজি চা উৎপাদিত হয়েছে। ২০২০ সালে ১৯টি দেশে ২ দশমিক ১৯ মিলিয়ন কেজি চা রপ্তানি করে প্রায় ৩৫ কোটি টাকা আয় করা সম্ভব হয়েছে। তিনি বলেন, প্রধানমন্ত্রী শেখ হাসিনার নির্দেশনায় ১৯৯৬ সাল থেকে দেশের উত্তরাঞ্চল পঞ্চগড়ে সমতল ভূমিতে চা উৎপাদন শুরু হয়। দিন দিন সেখানে চায়ের উৎপাদন বৃদ্ধি পাচ্ছে। সরকার সেখানে চা উৎপাদন উৎসাহিত করতে প্রয়োজনীয় সবধরনের সহযোগিতা প্রদান করছে।

বাংলাদেশ চা বোর্ডের চেয়ারম্যান মেজর জেনারেল মোঃ জহিরুল ইসলাম অনুষ্ঠানে স্বাগত বক্তব্য রাখবেন।

পরে বাণিজ্যমন্ত্রী স্ট্যান্ডার্ড চার্টার্ড ব্যাংক এবং বিডা আয়োজিত বাংলাদেশ-মালয়েশিয়া ইনভেস্টমেন্ট সামিট শীর্ষক ভার্চুয়াল আলোচনা সভায় প্রধান অতিথি হিসেবে বক্তব্য প্রদান করেন।

#

বকসী/মাসুম/রেজুয়ান/মোশারফ/সেলিম/২০২১/১৭৩০ ঘণ্টা

তথ্যবিবরণী নম্বর : ২৫৭৩

**মার্চ-এপ্রিল মাসে সাব-রেজিস্ট্রি অফিসগুলোর ১ হাজার ৩৫৪ কোটি টাকা রাজস্ব আদায়**

ঢাকা, ১৯ জ্যৈষ্ঠ (২ জুন) :

আইন, বিচার ও সংসদ বিষয়ক মন্ত্রণালয়ের অধীন নিবন্ধন অধিদপ্তরের সাব-রেজিস্ট্রি অফিসগুলো গত মার্চ ও এপ্রিল মাসে ১ হাজার ৩৫৪ কোটি ৪৪ লাখ ৫৯ হাজার ৯৭১ টাকা রাজস্ব আদায় করেছে। এর মধ্যে কেবল মার্চ মাসে রাজস্ব আদায় করেছে ৯৫০ কোটি ৯৭ লাখ ৯৩ হাজার ২৭৫ টাকা। এপ্রিল মাসে রাজস্ব আদায় হয়েছে ৪০৩ কোটি ৪৬ লাখ ৬৬ হাজার ৬৯৬ টাকা।

গতকাল আইন ও বিচার বিভাগের সচিব মোঃ গোলাম সারওয়ারকে পাঠানো এক চিঠিতে নিবন্ধন অধিদপ্তরের মহাপরিদর্শক শহীদুল আলম ঝিনুক এসব তথ্য জানান।

মহাপরিদর্শক জানান, মার্চ ও এপ্রিল মাসে উক্ত রাজস্ব আদায়ে দলিল সম্পাদন হয়েছে ৪ লাখ ৭৯ হাজার ৩৪০ টি। এর মধ্যে মার্চ মাসে ৩ লাখ ৫১ হাজার ৩১৫ টি এবং এপ্রিল মাসে ১ লাখ ২৮ হাজার ২৫ টি দলিল সম্পাদন হয়েছে।

মার্চ ও এপ্রিল মাসে সর্বোচ্চ রাজস্ব আদায়কারী জেলাসমূহ হচ্ছে যথাক্রমে ঢাকা, চট্টগ্রাম, গাজীপুর ও নারায়ণগঞ্জ।

#

রেজাউল/অনসূয়া/মেহেদী/শাম্মী/জসীম/২০২১/১৬১৩ ঘণ্টা

তথ্যবিবরণী নম্বর : ২৫৭২

**বিদেশ গমনেচ্ছু কর্মীদের নতুন পাসপোর্টের জন্য আবেদন করার আহ্বান**

ঢাকা, ১৯ জ্যৈষ্ঠ (২ জুন) :

গত ৩০ মে ২০২১ তারিখে মন্ত্রিপরিষদ বিভাগে অনুষ্ঠিত আন্তঃমন্ত্রণালয় বৈঠকের সিদ্ধান্ত অনুযায়ী বিদেশ গমনেচ্ছু কর্মীদের পাসপোর্টের মেয়াদ ৬ (ছয়) মাসের কম থাকলে বিমানের টিকেট ইস্যু না করার বিষয়ে বেসামরিক বিমান পরিবহন ও পর্যটন মন্ত্রণালয়কে প্রয়োজনীয় নির্দেশনা প্রদানের জন্য বলা হয়েছে।

তাই যে সকল বাংলাদেশি কর্মীর পাসপোর্টের মেয়াদ ৬ (ছয়) মাসের কম রয়েছে তাদেরকে দ্রুততম সময়ের মধ্যে পাসপোর্ট রিনিউ বা নতুন পাসপোর্ট পাওয়ার আবেদন করার জন্য আহ্বান জানিয়েছে প্রবাসী কল্যাণ ও বৈদেশিক কর্মসংস্থান মন্ত্রণালয়।

উল্লেখ্য, বিদেশগামী কর্মীদের যাত্রা ঝুঁকিমুক্ত করার লক্ষ্যে এ আহ্বান জানানো হয়েছে।

#

রাশেদ/অনসূয়া/মেহেদী/শাম্মী/জসীম/শামীম/২০২১/১২২০ ঘণ্টা

তথ্যবিবরণী নম্বর : ২৫৭১

**বেসরকারি শিক্ষা প্রতিষ্ঠানের শিক্ষক-কর্মচারীদের মে মাসের বেতন-ভাতার ৮টি চেক হস্তান্তর**

ঢাকা, ১৯ জ্যৈষ্ঠ (২ জুন) :

মাধ্যমিক ও উচ্চশিক্ষা অধিদপ্তরাধীন বেসরকারি শিক্ষা প্রতিষ্ঠানসমূহের (স্কুল ও কলেজ) শিক্ষক-কর্মচারীগণের মে মাসের বেতন-ভাতার সরকারি অংশের ৮টি চেক অনুদান বণ্টনকারী অগ্রণী ও রূপালী ব্যাংক লিমিটেড, প্রধান কার্যালয়ে এবং জনতা ও সোনালী ব্যাংক লিমিটেড, স্থানীয় কার্যালয়ে হস্তান্তর করা হয়েছে।

আগামী ৭ জুন ২০২১ পযর্ন্ত সংশ্লিষ্ট শাখা ব্যাংক হতে মে মাসের বেতন-ভাতার সরকারি অংশ উত্তোলন করা যাবে।

#

রুহুল/অনসূয়া/মেহেদী/শাম্মী/জসীম/২০২১/১২১৩ ঘণ্টা